巴塞自爆!麥巴比率PSG絕地反勝入4強
2024年04月17日 08:00
東網電視
更多新聞短片
麥巴比今場梅開二度。(Getty Images)
周三(17日)凌晨歐聯8強次回合,上演驚天逆轉好戲。巴塞隆拿主場出擊大好形勢下,離奇「自爆」送出1張紅牌同1個12碼,令巴黎聖日耳門(PSG)得以絕地反撲,連入4球反勝4比1,兩回合合計贏6比4殺入4強。PSG晉級後將會對德甲嘅多蒙特,爭奪決賽資格。
巴塞首回合作客贏3比2,今仗返主場有個極佳開局,拉芬夏比洛尼12分鐘接應耶馬傳中近門射入,總比數領先2球。巴塞大好形勢下崩潰,序幕出現喺29分鐘,朗奴阿拿奧祖禁區邊將單刀嘅巴高拿拉跌,被球證出示紅牌趕走;踢多個嘅PSG喺40分鐘即由奧士文尼迪比利勁射破網。
換邊後PSG繼續狂攻,域天拿54分鐘遠射得手反超前2比1,總比數追和4比4;7分鐘後巴塞再有致命失誤,祖奧簡斯路禁區內魯莽踢跌麥巴比輸12碼,麥巴比親自操刀射入反勝1球(總比數5比4)。巴塞尾段盡地一煲搶攻,更被PSG反擊由麥巴比再入1球,落得出局命運。
巴塞教練沙維喺4比4(總比數)嗰陣,因投訴過激兼踢爛廣告板被逐,佢賽後將出局歸咎於球證執法:「我好嬲,紅牌之前我哋踢得好好,呢張紅牌太嚴厲,我哋全季努力就因為球證誤判而結束,我同球證講佢嘅表現係恥辱同災難,我唔鍾意講球證,但今次唔可以再唔出聲。」